HNF országos elnökségi ülés
1989. október 24., kedd - Megtartotta alakuló ülését kedden a Hazafias Népfront Országos Elnöksége. A testület Kukorelli István ügyvezető elnök vezetésével áttekintette a kongresszus utáni időszerű feladatokat - tudatja az MTI-hez eljuttatott közleményük. Eszerint a mozgalom előtt álló egyik legfontosabb teendőként értékelték a felkészülést a köztársaságielnök-választásra és a parlamenti választásokra, és kijelölték az ezzel kapcsolatos sokrétű feladatokat.
Az elnökség történelmi jelentőségű eseményként üdvözölte a
Magyar Köztársaság kikiáltását. Örömmel állapította meg, hogy az
október 23-ával kapcsolatos megemlékezéseket a nemzeti méltóság és
felelősségérzet jellemezte.
A testület megemlékezett a Hazafias Népfront 1954 októberi, Nagy
Imre nevéhez kötődő első kongresszusának 35. évfordulójáról.
Kegyelettel adózott az 1949-es magyar függetlenségi népfront első
titkára, Rajk László emlékének, aki 1949. október 15-én vált az
önkény áldozatává.
Az elnökség megvitatta és tudomásul vette a Hazafias Népfront
IX. kongresszusa szavazatszedő bizottságának beszámolóját. Az
elnökség kinevezte vezető titkárnak Bogár Lászlót, titkárnak Major
Istvánt és Mészáros Imrét. Az elnöki titkárság vezetőjévé Dobos
Lászlót nevezte ki.
A testület úgy döntött, hogy az egyesületi törvény értelmében
megteszi a szükséges lépéseket a mozgalom társadalmi szervezetként
való bejegyeztetésére. (MTI)
1989. október 24., kedd 17:34